谷簾水行
作者：郭祥正
朝代：宋

paragraphs: 嶄嶄青壑仙人居，水精簾掛光浮浮。
中有天樂振天響，真珠琤淙碎珊瑚。
嫦娥擁月夜相照，天光地瑩倒玉壺。
又云玉皇醉玉液，瓊簟千尺從空鋪。
卧來北斗諫以起，驚風吹落青山隅。
溶溶萬古萬萬古，竟誰能辨爲真虚。
我來吟哦不知晚，山雲四暗山魈呼。
安得長鯨駕天險，下視靈源知有無。